# בוב הייז

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

רוברט לי הייז (20 בדצמבר 1942 - 18 בספטמבר 2002) היה אצן ושחקן פוטבול אמריקאי. נחשב לאיש המהיר בדורו וכאחד האצנים המהירים בכל הזמנים. הוא האתלט היחידי שזכה במדלית זהב אולימפית ובטבעת מנצח בסופרבול.

נולד בג'קסונוויל שבפלורידה. כתלמיד תיכון הצטיין בפוטבול (שיחק בתפקידי רץ אחורי ופולבק) ושיחק בנבחרת בית הספר גם בכדורסל ובבייסבול. עם המעבר למכללת פלורידה A&M, הייז החל להתמקד בריצות הקצרות. הוא שבר את השיאים העולמיים במרחקים ל-60 יארד ו-100 יארד והגיע ב-1964 לאולימפיאדת טוקיו אחרי 48 נצחונות רצופים במיאוצים בהם נטל חלק.

הוא ניצח בריצת 100 מ' בטוקיו וקבע שיא עולמי חדש - 10.06 שניות במדידה אלקטרונית, שיפור של 19 מאיות השנייה לשיא הקודם, תוך שהוא מקדים את האצן שהגיע במקום השני בריצה בארבעה מטרים. הייז זכה במדליית זהב נוספת כשהיה הרץ המסיים ברביעית השליחים האמריקאית במירוץ 100X4 תוך שהוא מתגבר על פיגור של מספר מטרים בזמן קבלת המקל לעומת מתחריו. הרביעיה האמריקאית קבעה גם שיא עולמי באותה ריצה.

ריצת השליחים בטוקיו הייתה למעשה סוף דרכו של הייז על מסלול האתלטיקה, שכן מייד עם שובו לארצות הברית, הוא הצטרף לקבוצת הפוטבול המקצועני הדאלאס קאובויס שאליה נבחר בדראפט עוד לפני המשחקים האולימפיים. הוא שיחק בדאלאס בתפקיד תופס וכבר בעונתו הראשונה בליגה הצטיין ושבר שיאי מועדון ושיאים של ליגת ה-NFL. הוא הגיע עם קבוצתו שלוש פעמים למשחק הגמר - הסופרבול ובתום עונת 1971 היה שותף לזכייתה הראשונה של דאלאס באליפות.

הוא שיחק בדאלאס קאובויס עד שנת 1975 ועזב כשהוא מחזיק בשיאי המועדון לתופסים במספר התפיסות, ביארדים של מסירות שנתפסו ובטאצ'דאונס. הוא עבר לקבוצת סן פרנסיסקו פורטי ניינרס ושיחק עונה בודדת בסן פרנסיסקו לפני שפרש.

בשנת 1979 הודה בסחר בסמים לאחר שנתפס כשהוא מוכר סם לשוטר סמוי. הוא נדון ל-5 שנות מאסר, אך שוחרר כעבור 10 חודשי מאסר בלבד לאחר שקיבל חנינה.

ב-2001 חלה בסרטן הערמונית וסבל גם מבעיות כבד וכליות. חלקן נגרמו כנראה כתוצאה מאלכוהוליזם ומשימוש בסמים. הייז נפטר בספטמבר 2002 בעקבות מחלת כליות.

בוב הייז זכה בתחילה לכינוי "רכבת הקליע" על שם הרכבת המהירה שהושקה שבועיים לפני אולימפיאדת טוקיו בין הערים אוסקה וטוקיו. מאוחר יותר, הפך הכינוי ל"בוב הקליע" כינוי שתאם את מהירותו וכוחו. למעשה, הוא היה שחקן פוטבול לאורך כל הקריירה שלו והשגיו על מסלול האתלטיקה היו סטייה זמנית ממסלולו בדרך לקריירה מקצוענית בפוטבול. באותן שנים רוב האצנים היו בעלי מבנה גוף צנום יחסית והייז בלט במבנה הגוף השרירי שלו ובפלג גופו העליון המפותח, שאותו פיתח בתפקיד הרץ האחורי בתיכון ובמכללה.

קון איצ'יקאווה הבמאי היפני של הסרט התיעודי שתאר את אולימפיאדת טוקיו, ושהוקרן מאוחר יותר בצורה מסחרית, התמקד בריצתו של הייז והיא מתוארת בהילוך איטי במשך דקות ארוכות בסרט ומהווה את אחד משיאי הסרט - הצופים בסרט מקבלים את התחושה שהם צופים במכונה אנושית מושלמת. למעשה, רץ בוב הייז בריצת הגמר בטוקיו עם נעל מושאלת מאצן אחר. אחת מנעליו עפה אל מתחת למיטתו בעת ששיחק עם חברים בחדרו והוא גילה את חסרונה רק באצטדיון.

מהירותו העצומה וכוחו הפיזי נתנו לו יתרון עצום במשחק הפוטבול ואילצו את הקבוצות היריבות לנקוט בהגנה אזורית שלא הייתה מקובלת לפני זמנו וזאת מאחר והיה קשה למצוא שחקני הגנה שיוכלו לשמור עליו.

## [עריכה] קישורים חיצוניים

- כתבה לזכרו מאתר "וואלה"
- מתוך "ספורט אילוסטרייטד"

מקור: http://he.wikipedia.org../../../%D7%91/%D7%95/%D7%91/%D7%91%D7%95%D7%91_%D7%94%D7%99%D7%99%D7%96.html

קטגוריות: אלופים אולימפיים - ריצת 100 מטרים (גברים) | אתלטים אמריקאים | אתלטים | שחקני פוטבול

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Suomi
- Français
- Nederlands